CELEX: 32020R0426
Language: sk
Date: 2020-03-19 00:00:00
Title: Vykonávacie nariadenie Komisie (EÚ) 2020/426 z 19. marca 2020, ktorým sa mení vykonávacie nariadenie Komisie (EÚ) 2020/402 zo 14. marca 2020, ktorým sa vývoz určitých výrobkov podmieňuje vydaním vývozného povolenia

20.3.2020   
               
               
                  SK
               
               
                  Úradný vestník Európskej únie
               
               
                  LI 84/1
               
            
         VYKONÁVACIE NARIADENIE KOMISIE (EÚ) 2020/426
         z 19. marca 2020,
         ktorým sa mení vykonávacie nariadenie Komisie (EÚ) 2020/402 zo 14. marca 2020, ktorým sa vývoz určitých výrobkov podmieňuje vydaním vývozného povolenia
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/479 z 11. marca 2015 (1), a najmä na jeho článok 5,
         keďže:
         
                     (1)
                  
                  
                     Vykonávacím nariadením Komisie (EÚ) 2020/402 Európska komisia, v nadväznosti na rastúci dopyt po určitých osobných ochranných prostriedkoch v Európskej únii a ich následný nedostatok v niektorých členských štátoch, podmienila vývoz takýchto výrobkov vydaním vývozného povolenia. Tento systém predchádzajúceho povolenia sa vzťahuje na vývoz do všetkých tretích krajín.
                  
               
                     (2)
                  
                  
                     Jednotný trh so zdravotníckymi a osobnými ochrannými prostriedkami je za hranicami Únie úzko integrovaný a podobne sú na tom aj výrobné hodnotové reťazce a distribučné siete týchto výrobkov. Platí to najmä pre štyri členské štáty Európskeho združenia voľného obchodu. V dôsledku toho by podmieňovanie vývozu určitých osobných ochranných prostriedkov do týchto krajín vývozným povolením bolo kontraproduktívne vzhľadom na úzku integráciu výrobných hodnotových reťazcov a distribučných sietí, keď takéto osobné ochranné prostriedky predstavujú nevyhnutný výrobok potrebný na zabránenie ďalšiemu šíreniu ochorenia a zabezpečenie ochrany zdravia zdravotníckeho personálu starajúceho sa o nakazených pacientov. Preto je vhodné vyňať takéto krajiny z rozsahu pôsobnosti vykonávacieho nariadenia (EÚ) 2020/402.
                  
               
                     (3)
                  
                  
                     Zároveň je vhodné z rozsahu uplatňovania vykonávacieho nariadenia (EÚ) 2020/402 (2) vyňať aj tie zámorské krajiny a územia, ktoré sú uvedené v prílohe II k zmluve, ako aj Faerské ostrovy, Andorru, San Maríno a Vatikánsky mestský štát, keďže majú osobitnú závislosť od metropolitných dodávateľských reťazcov členských štátov, ku ktorým sú pripojené, alebo prípadne od dodávateľských reťazcov susedných členských štátov.
                  
               
                     (4)
                  
                  
                     Orgány vyňatých krajín a území by mali poskytnúť primerané záruky v tom zmysle, že hodlajú kontrolovať svoj vlastný vývoz dotknutých výrobkov tak, aby sa predišlo ohrozeniu cieľa, ktorý sleduje vykonávacie nariadenie (EÚ) 2020/402. Komisia by mala tento aspekt pozorne monitorovať.
                  
               
                     (5)
                  
                  
                     Vývoz určitých množstiev špecifických výrobkov možno povoliť za špecifických okolností, ako napríklad v záujme zabezpečenia dodávok pre núdzové operácie humanitárnych organizácií v tretích krajinách,
                  
               PRIJALA TOTO NARIADENIE:
         
            Článok 1
            Vykonávacie nariadenie (EÚ) 2020/402 sa mení takto:
            
                        1.
                     
                     
                        V článku 1 sa dopĺňa tento odsek 3:
                        
                           „   3. Na vývoz do Nórska, na Island, do Lichtenštajnska, Švajčiarska, ako aj do zámorských krajín a území uvedených v prílohe II k zmluve a na Faerské ostrovy, do Andorry, San Marína a do Vatikánskeho mestského štátu sa opatrenia uvedené v odsekoch 1 a 2 nevzťahujú.“
                        
                     
                  
                        2.
                     
                     
                        V článku 2 ods. 3 sa tretia zarážka nahrádza takto:
                        
                                    „—
                                 
                                 
                                    reagovať na žiadosti o pomoc, ktoré mechanizmu Únie v oblasti civilnej ochrany (UPCM) adresovali tretie krajiny alebo medzinárodné organizácie a ktorými sa tento mechanizmus zaoberá, a umožniť poskytnutie pohotovostných zásob v kontexte humanitárnej pomoci.“
                                 
                              
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 19. marca 2020
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 83, 27.3.2015, s. 34.
         
            (2)  Vykonávacie nariadenie Komisie (EÚ) 2020/402 zo 14. marca 2020 ktorým sa vývoz určitých výrobkov podmieňuje vydaním vývozného povolenia (Ú. v. EÚ L 771, 15.3.2020, s. 1).